ddrg/super_eurlex huggingface dataset:
Virallinen lehti nro C 310 , 09/10/1998 s. 0149



KIRJALLINEN KYSYMYS P-0955/98 komissiolle esittäjä(t): Gianfranco Dell'Alba (ARE) (16. maaliskuuta 1998) Aihe: UNDCP:n ohjelma Afganistanissa Euroopan parlamentti hyväksyi yksimielisesti 19. helmikuuta 1998 Afganistanin tilanteesta päätöslauselman, jossa se jälleen ¨Tuomitsee...voimakkaasti Talebanin hallituksen ja sen järjestelmällisesti ihmisoikeuksia loukkaavan politiikan¨ (1 kohta) ja tuo julki erittäin kriittisen arvionsa Afganistanissa UNDCP:n (YK:n kansainvälinen huumevalvontaohjelma) puitteissa toteutettavaksi aiotun ohjelman suotavuudesta poliittisesta näkökulmasta sekä demokratian ja tehokkuuden kannalta. Ohjelmaan kuuluu määrärahojen varaaminen Talebanin hallitukselle oopiumviljelmien hävittämisen aloittamiseksi. Tältä osin Euroopan parlamentti toteaa johdanto-osan I kappaleessa, että ¨talebanien...[hallinnolla ei]...ole mitään kansainvälistä legitimiteettiä¨ ja vahvistaa johdanto-osan G kappaleessa, että ¨ainoastaan kestävä rauha alueella mahdollistaa tämän [oopiumin] kaupankäynnin perusrakenteiden kaatamisen¨. Tämän vuoksi Euroopan parlamentti (8 kohdassa) ¨On huolestunut UNDCP:n ja talebanien välisestä sopimuksesta¨, pyytää ¨komissiota ja jäsenvaltioita tutkimaan lähemmin kyseisen sopimuksen soveltamista käytännössä¨ ja pyytää (9 kohdassa), ¨että humanitaarista apua lukuun ottamatta, kaikki apu ja yhteistyöohjelmat keskeytetään, kunnes Afganistanin hallinnossa kunnioitetaan ihmisoikeuksia¨. Komission varapuheenjohtaja Marín lausui täysistunnossa: ¨Sin embargo también nosotros, junto con el Parlamento, compartimos las dudas respecto a la viabilidad del programa de sustituvión de cultivos a gran escala propuesto por el PNUCID...no nos parece en este momento que la situación de Afghanistan... sea susceptible de aplicar un programa de desarrollo alternativo para luchar contra el cultivo de adormindera¨. Mihin toimiin komissio aikoo ryhtyä tai on jo ryhtynyt Euroopan parlamentin päätöslauselman johdosta, kun otetaan huomioon, että Euroopan unioni jäsenvaltioineen on UNDCP:n puitteissa toteutettavien ohjelmien päärahoittajia? Voiko komissio taata, että yhteisö ei osallistu millään tavoin tämän ohjelman rahoittamiseen? Komission jäsenen Manuel Marínin komission puolesta antama vastaus (2. huhtikuuta 1998) Komissio epäilee Euroopan parlamentin tavoin Yhdistyneiden Kansakuntien huumevalvontaohjelman (UNDCP) toteutettavuutta Afganistanissa nykyisissä olosuhteissa. Myös jäsenvaltiot suhtautuvat asiaan epäillen, ja yhteisö on tämän vuoksi hyväksynyt vastikään ohjeet niille lahjoittajille, jotka harvitsevat avun tarjoamista UNDCP:n hankkeille. Näiden ohjeiden mukaan lahjoittajien on yritettävä varmistaa, että unikoiden hävittämiseen tähtäävät hankkeet ja tulevat ohjelmat ovat realistisia ja toteuttamiskelpoisia. Ohjeissa myös korostetaan UNDCP:lle sitä, että on otettava huomioon lahjoittajien ohjelmaa kohtaan tuntema huoli. Lisäksi UNDCP:n suunnitelmien olisi sovittava yhteen Yhdistyneiden Kansakuntien laajempien poliittisten ja avustustavoitteiden kanssa Afganistanissa, ja suunnitelmissa olisi otettava huomioon ihmisoikeuksiin ja sukupuolten asemaan liittyvät huolet.
Virallinen lehti nro C 310 , 09/10/1998 s. 0135



KIRJALLINEN KYSYMYS E-0813/98 komissiolle esittäjä(t): Glyn Ford (PSE) (26. maaliskuuta 1998) Aihe: Luoteis-Englantia koskevan ohjelman seurantakomitea Onko komissio tietoinen Luoteis-Englantia koskevan ohjelman seurantakomitean 15. joulukuuta tekemästä päätöksestä, jolla myönnetään 8,1 miljoonaa puntaa maan pohjoisosiin sijoitettavaa sotahistoriallista museota havittelevalle Imperial War Museum in the North -hankkeelle, jonka Britannian veikkausvaroja jakava Heritage Lottery Fund oli jo ajankohtaan mennessä hylännyt. Komitea siirsi samalla syrjään Manchesterin museohanketta varten anotut 7,6 miljoonaa puntaa, joilla olisi varmistettu olemassaoleva 36 miljoonan punnan avustus samaisista veikkausvaroista. Niin arvokas kuin Imperial War Museum in the North -hanke onkin, valitettavasti sen rahoitukseen ei ole juuri mitään mahdollisuuksia. Asiaan liittyvät epäselvyydet ovat kuitenkin nyt vaarantamassa 51 miljoonan punnan arvoisen suunnitelman, joka loisi 135 uutta ja 328 välillistä työpaikkaa. Aikooko komissio pyytää päätöksen perusteluja kyseisen ohjelman komitealta? Komission jäsenen Monika Wulf-Mathiesin komission puolesta antama vastaus (14. huhtikuuta 1998) Suur-Manchesteria, Lancashirea ja Cheshirea koskevan tavoite 2 *ohjelman seurantakomitea käsitteli kokouksessaan 15. joulukuuta 1997 neljää Euroopan aluekehitysrahaston (EAKR) tukihakemusta, jotka koskivat yhtenäisen ohjelma-asiakirjan toimenpidettä 19 ¨strateginen matkailuinvestointi¨. Näissä hakemuksissa pyydettiin yhteensä 36 miljoonan ecun rahoitusta, kun EAKR:sta kyseiseen toimeenpiteeseen myönnettävä tuki oli 19 miljoonaa ecua. Hankkeet arvioitiin seurantakomitean ohjelman alussa hyväksymien perusteiden mukaisesti. Perusteissa otetaan huomioon erilaisia tekijöitä, kuten rahalle saatava vastine suhteessa matkailijoiden alueelle houkuttelemiseen ja työpaikkojen luomiseen. Seurantakomitea päätti tukea Xanadu- ja Imperial War Museum *hankkeita. Se perusteli päätöstään sillä, että kyseisten hankkeiden avulla saavutetaan parhaiten yhtenäisessä ohjelma-asiakirjassa asetetut tavoitteet. Näille kahdelle hankkeelle annettiin kuusi kuukautta aikaa osoittaa, että ne pystytään toteuttamaan ohjelman voimassaoloaikana. Tämän ajan jälkeen seurantakomitea joko vahvistaa hankkeille antamansa hyväksynnän tai harkitsee kahden muun varalla olevan hankkeen toteuttamista (Union Streetin kulttuurikorttelihanke ja Manchesterin museohanke).
Virallinen lehti nro C 323 , 21/10/1998 s. 0097



KIRJALLINEN KYSYMYS E-0939/98 komissiolle esittäjä(t): Reimer Böge (PPE) (30. maaliskuuta 1998) Aihe: Maataloustuotteiden tuonti ja vienti EU:n ja Keski- ja Itä-Euroopan maiden välillä Voiko komissio kertoa, missä suuruusjärjestyksessä maitoa, lihaa, viljaa ja perunoita tuotiin EU:hun verovapaana tai tullietuuden piiriin kuuluvana yksittäisistä Keski- ja Itä-Euroopan maista vuosina 1994, 1995, 1996 ja 1997? Voiko komissio kertoa, missä suuruusjärjestyksessä EU vei maitoa, lihaa, viljaa ja perunoita vuosina 1994, 1995, 1996 ja 1997 yksittäisiin Keski- ja Itä-Euroopan maihin? Komission jäsenen Franz Fischlerin komission puolesta antama vastaus (22. huhtikuuta 1998) Komissio lähettää suoraan kunnianarvoisalle jäsenelle ja parlamentin sihteeristölle pyydetyt tiedot sisältävän taulukon.
Virallinen lehti nro C 310 , 09/10/1998 s. 0112



KIRJALLINEN KYSYMYS E-0650/98 komissiolle esittäjä(t): Nikitas Kaklamanis (UPE) (10. maaliskuuta 1998) Aihe: Kurdijohtajan vangitseminen Turkissa Turkin viranomaiset pidättivät Hamdi Turanlin, Kurdistanin demokraattisen puolueen (PDK) johtajan 13. tammikuuta 1997, ja Turanlia pidetään vangittuna Ankarassa. Häntä odottaa 22 vuoden vankilatuomio. Turanli sairastaa syöpää ja tarvitsee jatkuvaa lääkärinhoitoa. Amnesty International vaati 16. tammikuuta Turanlin vapauttamista, ja Saksan ulkoministeri Kinkel puuttui asiaan (Saksan Ankaran suurlähetystön välityksellä) pyrkien saamaan vapaaksi kurdijohtajan, jolla on sekä Turkin että Saksan kansalaisuus. Tiedustelisin, mikä on Euroopan komission virallinen kanta tähän asiaan? Miten komissio aikoo pyrkiä vaikuttamaan Turkin viranomaisiin saadakseen syöpää sairastavan kurditaistelijan vapaaksi ja Turkin lopettamaan tällaiset epäinhimilliset Turkin alueella elävien kurdien terrorisointimenetelmät? Komission jäsenen Hans van den Broekin komission puolesta antama vastaus (20. huhtikuuta 1998) Komissio on tietoinen Hamdi Turanlin tapauksesta. Hänet päästettiin ehdonalaiseen vapauteen 26. helmikuuta 1998. Komissio painottaa kaikissa yhteyksissä Turkin viranomaisille tarvetta parantaa maan ihmisoikeustilannetta ja jatkaa demokratisointikehitystä. Vaikka Ankara päätti keskeyttää poliittisen vuoropuhelun yhteisön kanssa, komissio aikoo jatkossakin korostaa edellä mainittujen seikkojen merkitystä. Komissio on muistuttanut useaan otteeseen, että Kaakkois-Turkin ongelmaan on löydettävä rauhanomainen, muu kuin sotilaallinen ratkaisu ja terrorismia on torjuttava oikeusvaltiota ja ihmisoikeuksia kunnioittaen. Komissio aikoo osallistua Kaakkois-Turkin sosiaalis-taloudelliseen kehitykseen rahoittamalla kyseisiä asioita koskevia hankkeita MEDA-ohjelmassa.
Virallinen lehti nro C 310 , 09/10/1998 s. 0029



KIRJALLINEN KYSYMYS E-0154/98 komissiolle esittäjä(t): John Iversen (PSE) (2. helmikuuta 1998) Aihe: Andorran tupakantuotanto Voiko komissio ilmoittaa, miten paljon EU maksaa tukea Andorran kannattamattomalle ja epäterveelliselle tupakantuotannolle? Komission jäsenen Franz Fischlerin komission puolesta antama vastaus (5. maaliskuuta 1998) Komissio haluaa ilmoittaa arvoisalle parlamentin jäsenelle, että Andorra ei ole jäsenvaltio, joten sen tupakantuotanto ei kuulu raakatupakka-alan yhteiseen markkinajärjestelyyn. Tästä syystä se ei saa yhteisön tukea.
Virallinen lehti nro C 310 , 09/10/1998 s. 0107



KIRJALLINEN KYSYMYS E-0632/98 komissiolle esittäjä(t): Mark Watts (PSE) (9. maaliskuuta 1998) Aihe: Elävän karjan vienti EU:sta kolmansiin maihin Ottaen huomioon Fischlerin komission puolesta 7. marraskuuta 1997 antaman vastauksen kirjalliseen kysymykseeni E-3253/97 ((EYVL C134, 30.4.1998, s. 127.)), voisiko komissio nyt ilmoittaa: 1. Kuinka monta elävää nautaa EU:sta vietiin kolmansiin maihin vuonna 1997? 2. Kuinka monta elävää nautaa vietiin kustakin EU:n jäsenvaltiosta kuhunkin eläviä nautoja tuovaan kolmanteen maahan (a) vuonna 1996 ja (b) vuonna 1997? Komission jäsenen Franz Fischlerin komission puolesta antama vastaus (6. huhtikuuta 1998) 1. Vuotta 1997 koskevia lopullisia lukuja ei vielä ole käytettävissä. Todistushakemuksiin perustuvan arvion mukaan yhteisöstä vietiin kuitenkin EU:n ulkopuolisiin maihin 271 483 elävää eläintä, joista maksettiin vientitukia. 2. Yhteisöstä vietiin vuonna 1996 EU:n ulkopuolelle 497 491 elävää eläintä. Eläimistä 79 prosenttia vietiin Libanoniin (134 686 eläintä), Egyptiin (112 339 eläintä), Turkkiin (109 407 eläintä) ja Libyaan (38 346 eläintä). Eniten eläviä eläimiä vievät Saksa (180 186 eläintä), Irlanti (144 052 eläintä) ja Ranska (92 869 eläintä), ja niiden osuus on yhteensä 84 prosenttia yhteisön viennistä. Kysymyksen esittäjälle ja parlamentin sihteeristölle toimitetaan vuoden 1996 vientiä koskevat luvut, joista näkyy montako elävää nautaa kustakin jäsenvaltiosta vietiin kuhunkin yhteisön ulkopuoliseen maahan.
Virallinen lehti nro C 310 , 09/10/1998 s. 0055



KIRJALLINEN KYSYMYS E-0370/98 komissiolle esittäjä(t): Nuala Ahern (V) (24. helmikuuta 1998) Aihe: Radioaktiivisten aineiden turvallista kuljettamista EU:ssa käsittelevän pysyvän työryhmän kolmannen kertomuksen esittäminen Koska komissio aikoo esittää radioaktiivisten aineiden turvallista kuljettamista EU:ssa käsittelevän pysyvän työryhmän kolmannen kertomuksen parlamentille, neuvostolle ja talous- ja sosiaalikomitealle? Miten PO XVII päättää työryhmän kokoonpanosta? Kuinka monta ympäristöalan kansalaisryhmien asiantuntijaa on työryhmän jäsenenä? Mitä yhteistyötä työryhmä tekee ympäristöalan kansalaisryhmien ja tutkimuslaitosten kanssa? Komission jäsenen Christos Papoutsisin komission puolesta antama vastaus (27. maaliskuuta 1998) Komissiolle toimitetaan piakkoin hyväksyttäväksi ja toimielimille jaettavaksi tiedonantoluonnos radioaktiivisten aineiden turvallista kuljetusta käsittelevän pysyvän työryhmän neljännestä kertomuksesta. Työryhmän kokoonpano perustuu parlamentin 22. tammikuuta 1982 antamaan päätöslauselmaan ((EYVL C 40, 15.2.1982. )), jossa ¨komissiota kannustetaan perustamaan radioaktiivisten aineiden ja radioaktiivisen jätteen kuljetusta käsittelevä erityistyöryhmä, joka koostuu komission edustajista ja kansallisista asiantuntijoista¨. Komissio noudatti myöhemmin parlamentin toivomusta ja kehotti jäsenvaltioita nimeämään ryhmään kuuluvat kansalliset asiantuntijansa. Kaikki nimetyt asiantuntijat kuuluvat toimivaltaisiin viranomaisiin ja näiden teknisiin tukiorganisaatioihin. Yksikään ei kuulu valtiosta riippumattomiin järjestöihin. Kyseisten järjestöjen esiintuomia kysymyksiä on kuitenkin annettu pysyvän työryhmän asiantuntijoiden tarkasteltaviksi.
Virallinen lehti nro C 310 , 09/10/1998 s. 0134



KIRJALLINEN KYSYMYS E-0806/98 komissiolle esittäjä(t): Frederik Willockx (PSE) ja Anne Van Lancker (PSE) (26. maaliskuuta 1998) Aihe: Tukien anomiseen liittyvä laiton toiminta Erilaiset laitokset ja organisaatiot ovat esittäneet viime aikoina yhä enemmän kysymyksiä, jotka liittyvät European Business Services -yrityksen (EBS) toimintaan. Tämä yritys, joka on sijoittautunut Belgiaan, Alankomaihin ja Isoon-Britanniaan, toimii kansallisten ja eurooppalaisten tukien myöntämiseen erikoistuneena konsulttina. Asiakas maksaa yritykselle 20 000 Belgian frangia (ilman arvonlisäveroa) voidakseen käyttää sen palveluja. Tämä summa maksetaan takaisin, ellei asiakkaalle ole myönnetty tukea kuuden kuukauden kuluessa. Jos asiakkaalle taas myönnetään tuki, on saadusta summasta luovutettava 10 prosenttia EBS:lle. Myönnetyn tuen osittainen haltuunotto on täysin vastoin kaikkia yhteisön säännöksiä.UCLAF on ilmeisesti tietoinen tästä toiminnasta. Voisiko komissio ilmoittaa, kuinka asia edistyy ja mihin toimiin komissio aikoo ryhtyä? Komission jäsenen Anita Gradinin komission puolesta antama vastaus (28. huhtikuuta 1998) Petostentorjunnan koordinointiyksikkö (UCLAF) tutkii parhaillaan yhteisön myöntämiä tukia Belgiassa. Tässä vaiheessa tutkimuksia on vielä liian aikaista tehdä mitään johtopäätöksiä erityisesti arvoisan parlamentin jäsenen esittämien käytänteiden osalta. Parlamentti ja sen talousarvion valvontavaliokunta tullaan pitämään asiassa ajan tasalla valiokunnalle äskettäin ehdotettujen menettelyjen mukaisesti.
Virallinen lehti nro C 323 , 21/10/1998 s. 0106



KIRJALLINEN KYSYMYS E-1017/98 neuvostolle esittäjä(t): Rolf Berend (PPE) (3. huhtikuuta 1998) Aihe: Euroopan vuoden 1999 kulttuurikaupungin Weimarin tukeminen Weimarin kaupunki Thüringenin osavaltiossa on ¨Euroopan kulttuurikaupunki¨ vuonna 1999. Tähän asti Euroopan kulttuurikaupungit ovat saaneet tukea Kaleidoskooppi-ohjelmasta. Weimar on kuitenkin poikkeustapaus, koska Kaleidoskooppi-ohjelma päättyy joulukuussa 1998. Siitä, miten Weimaria, Euroopan vuoden 1999 kulttuurikaupunkia, tuetaan, ei ole varmuutta. Weimarin kaupungille ja Thüringenin osavaltiolle on erittäin tärkeää, että tämä rahoituskysymys selviää nopeasti. Millä tavoin Euroopan kulttuurikaupunkia Weimaria aiotaan tukea pilottiohjelman varoin ja kuinka suuri tuki on vai aiotaanko Kaleidoskooppi-ohjelman kestoa pidentää yhden kerran tämän rahoituksen vuoksi? Mihin mennessä lopullinen päätös on odotettavissa? Vastaus (13.-14. heinäkuuta 1998) Neuvosto kehottaa arvoisaa parlamentin jäsentä tutustumaan vastaukseen, jonka komissio antoi viime toukokuun 14. päivänä hänen samaa aihetta koskevaan kysymykseensä (kirjallinen kysymys E-1018/98). Vastauksessaan komissio vahvisti aikovansa jatkaa vuonna 1999 yhteisön perinteisesti Euroopan kulttuurikaupungeille myöntämää taloudellista tukea.
KIRJALLINEN KYSYMYS E-1244/98 neuvostolle esittäjä(t): Eolo Parodi (PPE) ja Guido Viceconte (PPE) (28. huhtikuuta 1998)

Aihe: Luotijunille ja suuren kuljetuskapasiteetin junille tarkoitetut rataosuudet Italiassa

Useita vuosia sitten päätettiin 14 ensisijaisen Euroopan laajuisen liikennehankkeen toteuttamisesta. Töitä ei kuitenkaan ole aloitettu Italiassa Torinon, Milanon, Genovan ja Venetsian välisen rataosuuden kunnostamiseksi ja laajentamiseksi 4-raiteiseksi. Jos tilanne ei muutu, Italia saattaa jäädä ulos itä-länsi -akselilta, joka siirtyisi Alppien pohjoispuolelle Italian rajan taakse. Näin koko maa olisi vaarassa jäädä syrjään Euroopasta, sen yhtenäistämiskehityksestä ja yhtenäismarkkinoista.

1. Mitä mieltä neuvosto on Italian rautateiden infrastruktuurista ja siitä, että ensisijaisen tärkeä hanke luotijunille ja suuren kuljetuskapasiteetin junille tarkoitetun väylän rakentamiseksi Torinon, Milanon, Genovan ja Venetsian välillä on jäissä?

2. Eikö se pidä erittäin tärkeänä, että seuraavassa liikennettä käsittelevässä neuvoston kokouksessa (tai seuraavassa Eurooppa-neuvoston kokouksessa) tarkistettaisiin 14 ensisijaisen hankkeen toimeenpanemista?

3. Mihin tehotoimiin neuvosto aikoo ryhtyä varmistaakseen, että Italia noudattaa täysin Essenissä vahvistettuja liikennettä ja ensisijaisia hankkeita koskevia vaatimuksia?

Vastaus (13.-14. heinäkuuta 1998)

1. Yhteisön suuntaviivoista Euroopan laajuisen liikenneverkon kehittämiseksi 23. heinäkuuta 1996 tehdyn päätöksen N:o 1692/96/EY ((EYVL L 228, 9.9.1996, s. 1 + oikaisu EYVL L 15, 17.1.1997, s. 1. )) 19 artiklan mukaan: ¨Liitteessä III on esitetty viitteellisesti se liitteissä I ja II ja muissa tämän päätöksen määräyksissä yksilöidyt hankkeet, jotka Essenin Eurooppa-neuvosto katsoi erityisen tärkeiksi¨. Edellä mainitussa liitteessä III, joka sisältää luettelon neljästätoista Essenissä 9. ja 10. joulukuuta 1994 kokoontuneen Eurooppa-neuvoston hyväksymästä hankkeesta, on seuraava hanke n:o 6:

¨Suurnopeusjuna/yhdistetty kuljetus/Ranska/Italia

Lyon - Torino

Torino - Milano - Venetsia - Trieste¨.

On myös huomattava, että kyseisen päätöksen 18 artiklan 3 kohdassa määrätään, että ¨Komissio laatii joka toinen vuosi kertomuksen Euroopan parlamentille, neuvostolle, talous- ja sosiaalikomitealle ja alueiden komitealle tässä päätöksessä esitettyjen suuntaviivojen toteuttamisesta¨.

Kyseisen kertomuksen on tarkoitus valmistua syksyllä 1998.

2. Brysselissä joulukuussa 1993 kokoontunut Eurooppa-neuvosto pyysi komissiota toimittamaan sille vuosittain kertomuksen Euroopan laajuisten verkkojen edistymisestä. Vuoden 1997 kertomus on asiakirjassa KOM(97) 654 lopull.

3. Euroopan laajuisten verkkojen edistymisen seuranta kuuluu komission toimivaltaan.
Virallinen lehti nro C 323 , 21/10/1998 s. 0090



KIRJALLINEN KYSYMYS E-0880/98 komissiolle esittäjä(t): Nikitas Kaklamanis (UPE) (26. maaliskuuta 1998) Aihe: Ongelmia vapaassa liikkuvuudessa hankittaessa lääkärin ammattitaitoa EU:ssa Direktiivi 93/16 ((EYVL L 165, 7.7.1993, s. 1.)) on synnyttänyt ongelmia, jotka liittyvät lääkärin ammattitaidon hankkimiseen EU:n jäsenvaltioissa. Ennen tämän direktiivin voimaantuloa (huhtikuussa 1993) Kreikassa oli mahdollista saada tunnustettua esim. Itävallassa suoritettu tutkinto, ja tämän jälkeen tällaisen tutkinnon suorittaja saattoi saada luvan ammatin harjoittamiseen suorittaakseen erikoistumisensa Kreikassa. Direktiivi kuitenkin kumoaa tämän järjestelyn. Vaikka siis tutkinnon vastaavuus tunnustetaan, lupaa ammatin harjoittamiseen ei myönnetä, vaan se on hankittava siinä maassa, jossa opinnot on suoritettu, ja tämän luvan hankkimisen ehdot vaihtelevat sen mukaan, minkälaisia kansallisen lainsäädännön määräyksiä kussakin maassa on voimassa. Koko tämä järjestely synnyttää voittamattomia ongelmia niille, jotka ovat opiskelleet yhdessä EU-maassa ja haluavat suorittaa erikoistumisensa toisessa EU-maassa. Haluaisin saada tietää Euroopan komissiolta: 1. voitaisiinko niihin henkilöihin, jotka ovat kirjoittautuneet EU:n yliopistoihin ennen direktiivin 93/16 säätämistä, soveltaa siirtymäkauden ajan ennen tätä direktiiviä voimassa olleita säännöksiä? 2. koska EU:ssa suoritetut tutkinnot ovat samanarvoisia, voitaisiinko säätää järjestely, joka sallisi ammatin harjoittamisluvan hankkimisen siitä maasta, jossa lääkäri aikoo työskennellä eikä välttämättä siitä maasta, jossa hän suoritti tutkintonsa? 3. koska tutkinnot ovat samanarvoisia, voiko olla mahdollista suorittaa erikoistuminen muussa EU-maassa kuin siinä, jossa tutkinto on suoritettu, kun tiedetään, että erikoistuminen on osa lääkärin koulutusta? Komission jäsenen Mario Montin komission puolesta antama vastaus (5. kesäkuuta 1998) Komissio tekee parhaillaan yksityiskohtaista tutkimusta kunnianarvoisan jäsenen esittämästä ongelmasta ja ilmoittaa hänelle tuloksesta mahdollisimman pian.
Virallinen lehti nro C 323 , 21/10/1998 s. 0111



KIRJALLINEN KYSYMYS E-1089/98 neuvostolle esittäjä(t): Graham Mather (PPE) (6. huhtikuuta 1998) Aihe: EU:n sisäisen verovapaan myynnin lakkauttaminen Liikenneministerien neuvoston 17. maaliskuuta 1998 pitämässä kokouksessa jaettiin asiakirja, jossa vaadittiin taloudellisten vaikutusten arviointitutkimuksen tekemistä verovapaan myynnin lakkauttamisesta aiheutuvien kulujen takia. Asian johdosta käydyn keskustelun aikana suurin osa puheenvuoron käyttäneistä liikenneministereistä oli tällaisen tutkimuksen kannalla. Käydäänkö samanlainen keskustelu nyt myös ECOFIN-neuvostossa? Vastaus (13.-14. heinäkuuta 1998) Talous- ja raha-asioiden (ECOFIN) neuvosto päätti yksimielisesti vuonna 1991 verovapaan myynnin lakkauttamisesta yhteisön sisällä matkustavien osalta 30. kesäkuuta 1999 lähtien. Sen jälkeen neuvosto on keskustellut useaan otteeseen kysymyksestä, olisiko neuvoston kuitenkin pyydettävä komissiota tekemään tutkimus lakkauttamisen vaikutuksista. Viimeksi asiaa käsiteltiin neuvoston (ECOFIN) istunnossa 19. toukokuuta 1998. Näiden keskustelujen perusteella on selvää, että valtiovarainministerit eivät ole yksimielisiä siitä, että vuonna 1991 tehty päätös otettaisiin käsiteltäväksi uudelleen ja että komissiota pyydettäisiin tekemään tällainen tutkimus. Komissio on kuitenkin valmis laatimaan työasiakirjan selventääkseen välineitä, joita jäsenvaltioilla on käytettävissään yhteisön sisällä matkustaville tarkoitetun verovapaan myynnin lakkauttamisesta 30. kesäkuuta 1999 aiheutuvien seurausten käsittelemiseksi.
Virallinen lehti nro C 310 , 09/10/1998 s. 0151



KIRJALLINEN KYSYMYS P-0964/98 komissiolle esittäjä(t): David Thomas (PSE) (18. maaliskuuta 1998) Aihe: Erityisen riskimateriaalin kieltäminen Katsooko komissio, että erityisiin riskimateriaaleihin liittyvien määräysten ehdotettu siirtäminen alueelliselle tasolle sopii yhteen mm. sopimusten 2 ja 3 artiklaan sisältyvien yhtenäismarkkinoita koskevien perusperiaatteiden kanssa? Miten komissio katsoo tällaisten määräysten antavan kuluttajille tehokkaan suojan, kun otetaan huomioon, että ehdotettujen toimien valvonta on mahdotonta? Komission jäsenen Franz Fischlerin komission puolesta antama vastaus (22. huhtikuuta 1998) Komissio pyytää kunnianarvoisaa jäsentä tutustumaan vastaukseen, jonka komissio antoi hänen esittämäänsä suulliseen kysymykseen H-0282/98 kyselytunnilla parlamentin istuntojaksolla maaliskuussa II 1998 ((Parlamentin keskustelut (maaliskuu 1998). )).
Virallinen lehti nro C 323 , 21/10/1998 s. 0114



KIRJALLINEN KYSYMYS P-1110/98 neuvostolle esittäjä(t): Otto von Habsburg (PPE) (31. maaliskuuta 1998) Aihe: Troikan Zagrebin matkan peruuntuminen Neuvoston puheenjohtajan ulkoministeri Cookin suunniteltu vierailu Zagrebiin 5. maaliskuuta 1998 peruttiin yllättäen. Myös varakokoonpanona pidetyn ryhmän vierailu peruttiin, koska presidentti Tudjman ei ollut neuvoston puheenjohtajan odottamattoman perumisen jälkeen valmis ottamaan vastaan ehdotettuja henkilöitä. Hän oli valinnut tähän tapaamiseen Kroatian hallituksen jäseniä samalta tasolta, pääministerin ja ulkoministerin mukaan lukien. Minkä pätevän syyn vuoksi neuvoston puheenjohtajan vierailu ystävällismielisen hallituksen päämiehen luokse peruttiin? Onko neuvoston tarkoituksena eristää Kroatia, vaikka samaan aikaan useat ministerit matkustavat Milosevichin luokse Belgradiin? Onko tämä osoitus siitä, että perinteisesti länsimainen valtio Kroatia halutaan pakottaa kuulumaan Balkaniin, mitä tietyt komission johtavat virkamiehet ilmeisesti toivovat? Vastaus (6. heinäkuuta 1998) Neuvoston puheenjohtaja joutui peruuttamaan viime hetkessä suunnitellun vierailunsa Zagrebiin voidakseen matkustaa Belgradiin esittämään presidentti Milosevicille unionin kannan Kosovon tilanteesta. Kroatian viranomaisille tiedotettiin tästä asianmukaisesti. Neuvosto toivoo, että Kroatia ryhtyy konkreettisiin toimiin, erityisesti pakolaisten paluun osalta, kansainvälisten velvoitteidensa mukaisesti. Neuvoston kanta Kroatian Eurooppaa koskeviin pyrkimyksiin perustuu alueelliseen lähestymistapaan ja ehdollisuuspolitiikkaan.